Yhteisöjen tuomioistuimen tuomio (toinen jaosto) 14 päivänä joulukuuta 2000. - Euroopan yhteisöjen komissio vastaan Irlanti. - Jäsenyysvelvoitteiden noudattamatta jättäminen - Direktiivin 95/50/EY täytäntöönpanon laiminlyönti. - Asia C-347/99.



Oikeustapauskokoelma 2000 sivu I-11647



Asianosaiset

Tuomion perustelut

Päätökset oikeudenkäyntikuluista

Päätöksen päätösosa



Avainsanat

Jäsenvaltiot Velvoitteet Direktiivien täytäntöönpano Jäsenyysvelvoitteiden noudattamatta jättäminen, jota ei ole kiistetty

(EY 226 artikla)

Asianosaiset

Asiassa C-347/99,

Euroopan yhteisöjen komissio, asiamiehenään oikeudellinen neuvonantaja M. Wolfcarius, prosessiosoite Luxemburgissa c/o oikeudellisen yksikön virkamies C. Gómez de la Cruz, Centre Wagner, Kirchberg,

kantajana,

vastaan

Irlanti, asiamiehenään Chief State Solicitor M. A. Buckley, prosessiosoite Luxemburgissa Irlannin suurlähetystö, 28 route d'Arlon,

vastaajana,

jossa kantaja vaatii yhteisöjen tuomioistuinta toteamaan, että Irlanti ei ole noudattanut yhtenäisestä menettelystä vaarallisten aineiden tiekuljetusten tarkastuksissa 6 päivänä lokakuuta 1995 annetun neuvoston direktiivin 95/50/EY (EYVL L 249, s. 35) mukaisia velvoitteitaan, koska se ei ole antanut kyseisen direktiivin noudattamisen edellyttämiä lakeja, asetuksia ja hallinnollisia määräyksiä tai ainakaan ilmoittanut niistä komissiolle,

YHTEISÖJEN TUOMIOISTUIN

(toinen jaosto),

toimien kokoonpanossa: jaoston puheenjohtaja V. Skouris sekä tuomarit R. Schintgen (esittelevä tuomari) ja N. Colneric,

julkisasiamies: F. G. Jacobs,

kirjaaja: R. Grass,

ottaen huomioon esittelevän tuomarin kertomuksen,

kuultuaan julkisasiamiehen 12.10.2000 pidetyssä istunnossa esittämän ratkaisuehdotuksen,

on antanut seuraavan

tuomion

Tuomion perustelut

1 Euroopan yhteisöjen komissio on nostanut EY 226 artiklan nojalla kanteen, joka on saapunut yhteisöjen tuomioistuimeen 20.9.1999 ja jossa yhteisöjen tuomioistuinta vaaditaan toteamaan, että Irlanti ei ole noudattanut yhtenäisestä menettelystä vaarallisten aineiden tiekuljetusten tarkastuksissa 6 päivänä lokakuuta 1995 annetun neuvoston direktiivin 95/50/EY (EYVL L 249, s. 35) mukaisia velvoitteitaan, koska se ei ole antanut kyseisen direktiivin noudattamisen edellyttämiä lakeja, asetuksia ja hallinnollisia määräyksiä tai ainakaan ilmoittanut niistä komissiolle.

2 Direktiivin 10 artiklan 1 kohdan mukaan jäsenvaltioiden oli saatettava voimaan direktiivin 95/50/EY noudattamisen edellyttämät lait, asetukset ja hallinnolliset määräykset 1 päivään tammikuuta 1997 mennessä ja viipymättä ilmoitettava tästä komissiolle.

3 Koska komissio ei ollut saanut ilmoitusta Irlannin direktiivin 95/50/EY noudattamiseksi antamista säädöksistä, se kehotti 5.11.1997 päivätyllä virallisella huomautuksella Irlantia esittämään huomautuksensa kahden kuukauden määräajassa.

4 Irlanti kiinnitti 8.9.1998 päivätyssä kirjeessään komission huomiota kirjeen liitteenä olevaan jäljennökseen komission pääsihteerille osoitetusta 5.1.1998 päivätystä kirjeestä, jossa annettiin tietoja lainsäädäntömenettelyn kulusta ja direktiivin 95/50/EY täytäntöönpanoa koskevaa lainsäädäntöä valmisteltaessa kohdatuista vaikeuksista. Kyseisessä kirjeessä todettiin, että lainsäädäntömenettely oli tarkoitus saada päätökseen seuraavan parlamenttikauden aikana eli ennen vuoden 1998 loppua.

5 Koska komissiolla ei ollut muuta tietoa Irlannin toteuttamista direktiivin 95/50/EY noudattamisen edellyttämistä toimenpiteistä, se kehotti 24.9.1998 päivätyssä perustellussa lausunnossa tätä toteuttamaan direktiivin velvoitteiden noudattamisen edellyttämät toimenpiteet kahden kuukauden kuluessa perustellun lausunnon tiedoksisaamisesta.

6 Irlannin viranomaiset ilmoittivat komissiolle 2.2.1999 päivätyssä vastauksessaan, että lainsäädäntö, jonka tarkoituksena on helpottaa Irlannin liittymistä eurooppalaiseen sopimukseen vaarallisten tavaroiden kansainvälisistä tiekuljetuksista (ARD-sopimus), oli kokonaisuudessaan annettu ja että direktiivin 95/50/EY täytäntöönpanon varmistavista soveltamisasetuksista ilmoitettaisiin komissiolle niin pian kuin mahdollista.

7 Irlannin viranomaiset ilmoittivat komissiolle 26.4.1999 päivätyllä kirjeellä, että Irlanti ei ollut vielä pannut täytäntöön direktiiviä 95/50/EY ja että tämän vuoksi viranomaiset eivät vielä voineet toimittaa komissiolle direktiivin 9 artiklan 1 kohdassa tarkoitettua vuosikertomusta direktiivin soveltamisesta.

8 Koska komissio ei ollut saanut Irlannin hallitukselta muuta tietoa direktiivin 95/50/EY täytäntöönpanosta, se päätti nostaa käsiteltävänä olevan kanteen.

9 Komissio toteaa kanteessaan, että Irlannin velvollisuus toteuttaa direktiivin 95/50/EY noudattamisen edellyttämät toimenpiteet on kiistaton. Komissio väittää, että Irlanti ei ole ilmoittanut sille tältä osin annetuista säädöksistä ja ettei sillä itsellään ole tiedossaan muita seikkoja, joiden perusteella se voisi päätellä tämän jäsenvaltion antaneen tarvittavat säädökset, minkä vuoksi on todettava, ettei tällaisia säädöksiä ole vielä annettu ja ettei Irlanti tämän vuoksi ole noudattanut kyseisen direktiivin mukaisia velvoitteitaan.

10 Irlanti ei kiistä jäsenyysvelvoitteiden noudattamatta jättämistä, vaan toteaa puolustuksekseen ainoastaan, että direktiivin 95/50/EY täytäntöönpanemista koskevan säädösluonnoksen valmistelutyöt jatkuvat.

11 Koska direktiiviä ei ole pantu täytäntöön direktiivissä säädetyssä määräajassa, komission kannetta on pidettävä perusteltuna.

12 Näin ollen on todettava, että Irlanti ei ole noudattanut direktiivin 95/50/EY mukaisia velvoitteitaan, koska se ei ole antanut säädetyssä määräajassa kyseisen direktiivin noudattamisen edellyttämiä lakeja, asetuksia ja hallinnollisia määräyksiä.

Päätökset oikeudenkäyntikuluista

Oikeudenkäyntikulut

13 Yhteisöjen tuomioistuimen työjärjestyksen 69 artiklan 2 kohdan mukaan asianosainen, joka häviää asian, velvoitetaan korvaamaan oikeudenkäyntikulut, jos vastapuoli on sitä vaatinut. Koska komissio on vaatinut oikeudenkäyntikulujen korvaamista ja Irlanti on hävinnyt asian, Irlanti on velvoitettava korvaamaan oikeudenkäyntikulut.

Päätöksen päätösosa

Näillä perusteilla

YHTEISÖJEN TUOMIOISTUIN

(toinen jaosto)

on antanut seuraavan tuomiolauselman:

1) Irlanti ei ole noudattanut yhtenäisestä menettelystä vaarallisten aineiden tiekuljetusten tarkastuksissa 6 päivänä lokakuuta 1995 annetun neuvoston direktiivin 95/50/EY mukaisia velvoitteitaan, koska se ei ole antanut säädetyssä määräajassa kyseisen direktiivin noudattamisen edellyttämiä lakeja, asetuksia ja hallinnollisia määräyksiä.

2) Irlanti velvoitetaan korvaamaan oikeudenkäyntikulut.